На основу члана 119 став 1. тачка 1. Закона о основама система образовања и васпитања ("Сл. гласник РС", бр. 88/2017, 27/2018 - др. закон, 10/2019, 27/2018 - др. закон, 6/2020 и 129/2021) ) и Ста­ту­та шко­ле, Школ­ски од­бор Основ­не шко­ле "Ђура Јакшић", на сед­ни­ци одр­жа­ној да­на 10.05.2023. године, до­нео је

**ПРАВИЛНИК О ПОХВАЉИВАЊУ И НАГРАЂИВАЊУ УЧЕНИКА**

I. ПРЕДМЕТ ПРАВИЛНИКА

**Члан 1.**

Ученик који се истиче у учењу и владању похваљује се или награђује.

**Члан 2.**

Ученику који током стицања основног образовања и васпитања остварује изузетне резултате у основнојшколи додељују се следеће дипломе:

1) Диплома „Вук Караџић“

3 )Диплома „Доситеј Обрадовић“

Ученику се диплома из става 1. овог члана додељује у складу са актом Министра просвете о врсти диплома, начину и условима за њихово додељивање, Правилником о дипломама за изузетан успех у основном образовању и васпитању 139/2022-117.

Списак добитника диплома објављује се на огласној табли школе и на њој остаје 8 дана.

**Члан 3.**

У току школовања ученику могу бити додељене похвале.

Похвале могу бити усмене, писмене.

Текст похвале одељенски старешина саопштава пред одељењем и на родитељском састанку.

Писмену похвалу ученик добија:

1) За постигнут одличан успех на крају другог полугодишта ;

2) За освојено једно од три прва места на школском такмичењу из наставног предмета.

Похвалу не може добити ученик који нема примерно владање.

Списак писмено похваљених ученика објављује се на огласној табли школе и на њој остаје 8 дана.

II. ДИПЛОМЕ У ОСНОВНОЈ ШКОЛИ

**Члан 4.**

**Диплома „Вук Караџић”**

Диплома „Вук Караџић” додељује се ученику:

1) ако на крају сваке школске године у току стицања основног образовања и васпитања постигне одличан успех из свих обавезних предмета, изборних програма и активности прописаних планом и програмом наставе и учења и примерно владање и

2) ако добије најмање једну диплому „Доситеј Обрадовић”.

**Члан 5.**

**Диплома „Доситеј Обрадовић”**

Диплома „Доситеј Обрадовић” додељује се ученику за изузетне резултате из обавезног предмета, односно изборног програма ако ученик:

1) постигне најмање врло добар општи успех и примерно владање на крају сваке школске године;

2) постигне одличан успех из одговарајућег обавезног предмета или изборног програма други страни језик, односно ,,истиче се” из одговарајућег изборног програма на крају сваке школске године;

3) у току школовања, из тог обавезног предмета, односно изборног програма, добије једну од прве три награде на општинском, градском, окружном, републичком или међународном нивоу такмичења из то обавезног предмета, односно изборног програма у складу са календаром такмичења и смотри ученика основних школа.

Изузетно, у случају да такмичење из одговарајућег предмета и изборног програма није дефинисано календаром такмичења и смотри ученика основне школе, диплома „Доситеј Обрадовић” додељује се ученику који поред услова из става 1.тач. 1) и 2) овог члана, испољи и постигне потпуније и шире познавање садржаја тог обавезног предмета и изборног програма него што је предвиђен планом и програмом наставе и учења, a што је предвиђено школским актима.

**Члан 6.**

Ученику се може се доделити више диплома „Доситеј Обрадовић” под условима утврђеним овим Правилником.

**Члан 7.**

Одељењски старешина, односно предметни наставник предлаже ученика за доделу диплома прописаних овим правилником на крају основног образовања и васпитања.

Одељењско веће утврђује да ли ученик испуњава услове прописане овим Правилником за додељивање одговарајуће дипломе.

Наставничко веће школе доноси одлуку о додели дипломе.

III. ПОХВАЛЕ И НАГРАДЕ

**Члан 8.**

Ученик може добити следеће награде:

1)Књигу за освојено једно од прва три места на такмичењу вишег ранга од школског такмичења из наставног предмета.

2)Књигу за одличан успех, просек 5,00 за ученике од другог до седмог разреда.

Ученик који освоји једно од прва три места на такмичењу вишег ранга од школског такмичења из наставног предмета, на предлог Наставничког већа а одлуком Школског одбора поред награђивања књигом може бити награђен и:

1)бесплатним уџбеницима,

2)бесплатном екскурзијом, летовањем, зимовањем и слично.

3)другим примереним поклоном.

Награда из претходног става додељује се у складу са могућностима школе, донатора или спонзора, а на основу одлуке Наставничког већа.

**Члан 8 а.**

Похвала "Спортиста генерације" додељује се једном ученику и једној ученици завршног разреда који су у току школовања постигли изузетне резултате у спортским активностима и најмање општи врло добар успех из наставних предмета и примерно владање.

Похвалу из става 1. овог члана додељује Наставничко веће, на предлог одељенског већа, по прибављеном мишљењу Ученичког парламента

**Члан 9.**

Усмену похвалу ученику додељује одељењски старешина, по сопственој иницијативи или на образложени усмени предлог предметног наставника.

Писмену похвалу ученику додељује одељенско веће, на образложени усмени предлог одељенског старешине или предметног наставника.

Награде ученицима додељује Наставничко веће, на образложени писмени предлог одељенског старешине, одељенског већа или предметног наставника.

IV. ПОСЕБНА ПОХВАЛА

**Члан 10.**

У школи се на крају сваке наставне године додељује посебна похвала „Ученик генерације“.

Похвала се додељује ученику завршног разреда који се у својој генерацији највише истакао у учењу и владању.

**Члан 11.**

Похвала „Ученик генерације“ додељује се ученику добитнику дипломе „Вук Караџић“ с највише освојених бодова у односу на остале добитнике те дипломе, додељених према критеријумима утврђеним овим Правилником.

**Члан 12.**

Примерно владање кандидат за доделу похвале „Ученик генерације“ мора имати и после закључивања оцене из владања, а најмање до доношења одлуке о додели те похвале.

.

**Члан 13.**

Кандидату за ученика генерације припадају бодови по основу успеха на такмичењима из наставних предмета у организацији Министарства просвете или признатих од стране тог министарства.

**1**.За успех на општинском такмичењу ученику припада:

-За освојено прво место 5 бодова;

-За освојено друго место 4 бода;

-За освојено треће место 3 бода;

**2**.За успех на градском такмичењу ученику припада:

-За освојено прво место 10 бодова;

-За освојено друго место 8 бодова;

-За освојено треће место 6 бодова;

**3**.За успех на републичком такмичењу ученику припада:

-За освојено прво место 20 бодова;

-За освојено друго место 18 бодова;

-За освојено треће место 15 бодова;

**4**. За успех на такмичењу вишег ранга ученику припада:

-За освојено прво место 40 бодова;

-За освојено друго место 30 бодова;

-За освојено треће место 25 бодова;

**Члан 14.**

Ако ученици при избору ђака генерације имају исти број бодова на такмичењима у организацији Министарства просвете, бодују се и резултати које су ученици постигли на такмичењима, првенствима, изложбама, смотрама и сличним манифестацијама у области физичког васпитања, ликовне културе, музичке културе и технике и технологије (ово важи и за такмичења у оквиру организације ,,Пријатељи деце“).Такође у случају једнаког броја бодова у обзир се може узети и пласаман ученика на неко од републичких такмичења.

**Члан 15.**

У случају да је резултат ученика постигнут у пару или тимским радом, односно екипно, ученицима који су учествовали у постизању резултата признаје се сразмеран број бодова према рангу такмичења и освојеног места утврђених у члану 9.правилника.

**Члан 16.**

Предлог за избор ученика генерације утврђује одељенски старешина ученика или надлежно одељенско веће најкасније на седници на којој се утврђују успех и владање ученика на крају наставне године.

Предлог се подноси у писменом облику и треба да буде образложен, уз навођење података о успеху и владању ученика.

**Члан 17.**

Предлог се подноси директору, одмах после седнице одељенског већа на којој су утврђени успех и владање ученика на крају наставне године.

По истицању рока за достављање иницијативе директор именује трочлану комисију, у којој не могу бити одељењске старешине завршног разреда. У састав комисије не може ући наставник који предаје или је предавао неком од предложених кандидата, нити наставник код којег постоје разлози који доводе у сумњу његову непристрасност приликомк бодовања.

Задатак комисије је да провери податке о успеху и владању ученика, да на основу тако проверених података сваком кандидату утврде бодове по основу успеха на такмичењима и да на основу тако утврђених бодова сачини ранг листу и кандидата с највишим бројем бодова предложи Наставничком већу за доделу похвале „Ученик генерације“.

У случају да највећи број бодова имају два или више ученика, комисија ће наставничком већу предложити да се похвала „Ученик генерације“ додели свим таквим ученицима.

**Члан 18.**

Наставничко веће доноси одлуку о додели похвале“Ученик генерације“, као и награди за изабраног ученика.

Наставничко веће одлуку доноси већином гласова од укупног броја присутних чланова и та одлука је коначна.

**Члан 19.**

Ученик генерације награђује се књигом.

Ученик генерације, поред награде у облику књиге, на предлог наставничког већа, а одлуком школског одбора може добити и награду у облику бесплатне екскурзије, летовања, зимовања, или у облику другог примерено гпоклона, у складу са могућностима Школе, донатора или спонзора.

Одлука о додели похвале „Ученик генерације“ објављује се на посебној табли школе, заједно са фотографијом ученика генерације.

Одлука остаје на огласној табли до следећег избора ученика генерације.

Даном ступања на снагу Правилника престаје да важи правилник од 27.12.2022. године. Правилник је објављен на огласној табли школе дана\_\_\_\_\_\_\_\_\_\_\_\_\_\_године а ступио је на снагу\_\_\_\_\_\_\_\_\_\_\_\_\_\_\_\_године.

Председник школског одбора

Дамир Барашин